ועדת העבודה, הרווחה והבריאות, כנסת 17, פרוטוקול מספר 111, 2006-12-05 12:00

משה שרוני: בוקר טוב, אני פותח את ישיבת הוועדה בנושא:

משה שרוני: הצעה לסדר היום (דיון מהיר): הפרטת הטיפול בנפגעי סמים על ידי משרד הבריאות בחיפה ובטמרה (של חבר הכנסת דב חנין).

משה שרוני: חבר הכנסת דב חנין, בבקשה.

דב חנין: תודה רבה.

דב חנין: אדוני היושב ראש, עמיתיי חברי הכנסת, אורחים נכבדים, אני רוצה לקרוא לכם קטע קצר שהתפרסם בעיתון 'הארץ', והוא, לדעתי, עדות מזעזעת.

דב חנין: אחר כך אני אומר את מה שיש לי לומר על הנושא לגופו.

דב חנין: נכתב בעיתון כך: "קוראים לי פואד ואני מכור אסיר תודה לאלוהים.

דב חנין: נקי שבעה ימים, חמישה חודשים ו-14 שנים.

דב חנין: 13 שנים מדריך באשפוזית הגפן חיפה.

דב חנין: הייתי נרקומן 29 שנים, נזק מהלך בארץ ובחו"ל ומהראשונים שהכניסו הרואין לבנוני לישראל.

דב חנין: המקום הזה מוכיח את עצמו עם קבלות.

דב חנין: מאות בוגרים נקיים מסמים.

דב חנין: והנה עכשיו משרד הבריאות סוגר אותו.

דב חנין: חבל.

דב חנין: אני בן-אדם פשוט, לא מלומד ולא מבין בכלכלה, אבל כנראה שגם במשרד הבריאות לא מבינים כלכלה.

דב חנין: לכן אנחנו צריכים לפנות הלאה, אולי למשרד האוצר, אולי לראש הממשלה כי במשרד הבריאות מסתכלים רק על התקציב שלהם, ומתעלמים מהנזק הצפוי לקופה הציבורית הכוללת – משטרה, רווחה, אזרחים שייפגעו מנרקומנים פעילים, כספי מסים שלא יתקבלו ממכורים נקיים".

דב חנין: אדוני היושב ראש, ביקשתי לקיים את הדיון המהיר הזה מכיוון שעומדת להתקבל החלטה מאד ברורה, לדעתי.

דב חנין: שתי האשפוזיות המטפלות היום במכורים לסמים בצפון הארץ, האחת בחיפה והשנייה בטמרה, עומדות למעשה להיסגר.

משה שרוני: לא יסגרו שום דבר.

נאדיה חילו: דנו פה בוועדה באותה בעיה באום אל-פאחם.

דב חנין: חברת הכנסת חילו מציינת, ובצדק, שיזמו מהלך דומה גם לגבי אום אל-פאחם.

דב חנין: לפני שנה, אדוני היושב ראש, עשו את אותו מהלך של סגירת אשפוזית והפרטה של הטיפול במכורים לסמים בדרום הארץ.

דב חנין: מי שזכה שם במכרז פשט את הרגל ובמשך שנה אין לנו פתרון מערכתי לכל איזור באר-שבע, אשקלון, אשדוד ודרומה.

דב חנין: אין פתרון מערכתי, אדוני היושב ראש, כי כנראה טיפול בסמים הוא לא הדבר הכי רווחי.

דב חנין: אם רוצים לעשות את זה כמו שצריך ולהשקיע בזה כמו שצריך, כנראה זה צריך להיות שירות ציבורי, שהמדינה עצמה אחראית לו.

דב חנין: אם נותנים אותו לגורמים פרטיים, כנראה שמזה אי אפשר לעשות כסף.

דב חנין: לכן, אדוני היושב ראש, אני חושב שהוועדה הזאת בראשותך יכולה לעשות מעשה ולקבל החלטה ברורה – להתנגד לסגירת האשפוזיות האלה.

דב חנין: זה אחד המפעלים החברתיים היפים ביותר שקיימים במדינת ישראל, ועוסקים בסוגיה מאד קשה, מאד מורכבת ומאד זקוקה לטיפול.

דב חנין: יש דברים יפים במדינת ישראל וחבל להרוס אותם.

דב חנין: התחום הזה אינו תחום שניתן להפריט אותו, אינו תחום שמתאים להפרטה ברמה העקרונית.

דב חנין: הנסיון בארץ מלמד שהפרטה בתחום הזה גורמת רק לנזק, לחורבן ולקטסטרופה כמו שאנחנו רואים בדרום.

דב חנין: אנחנו מדברים כל כך הרבה על טיפול בצפון, אבל בואו לא נעתיק לצפון את הנסיון הרע שיש לנו כבר מהדרום.

דב חנין: אני אסכם ואומר שאני מבקש ממך, שהוועדה הזאת תקבל החלטה ברורה בנושא, תפנה למשרד הבריאות, תפנה למשרד האוצר ותאמר שאסור לסגור את האשפוזיות בצפון.

דב חנין: צריך להמשיך ולקיים את המפעל החשוב הזה.

דב חנין: תודה.

משה שרוני: תודה רבה לחבר הכנסת חנין.

משה שרוני: הצעה לסדר היום (דיון מהיר): סגירת המרכז לטיפול בנפגעי סמים בחיפה (של חברי הכנסת רן כהן וחיים אורון).

משה שרוני: חבר הכנסת רן כהן, בבקשה.

רן כהן: אדוני היושב ראש, חברי הכנסת, אורחים נכבדים, אני אייצג לצורך העניין גם את חבר הכנסת אורון.

רן כהן: שנינו הגשנו את ההצעה הזאת ואני מודה לך, אדוני, על קביעת הדיון בסוגיה הזאת.

רן כהן: לשם הגילוי הנאות אומר שבמשך עשר שנים במהלך חיי בכנסת הייתי יושב ראש העמותה של בית חביבה, שמפעילה שני מוסדות לגמילה מסמים – האחד בבית שמש והשני באילנות.

רן כהן: אני יכול לומר לכם בביטחון מוחלט שבמועדון לגמילה מסמים יפעלו שני עקרונות: גם לגמול מקסימום מכורים וגם שיהיה רווח לבעלים.

רן כהן: זה לא עובד.

רן כהן: אם זה יילך על מגמה של הפרטה כדי שבעלי ההון או הרוכשים ירוויחו, הגמילה לא תעבוד.

רן כהן: במקום שבו המדינה רוצה לגמול את האנשים הללו מסמים, היא צריכה לקחת אחריות והיא לא יכולה להפקיר את האחריות הזאת ממנה והלאה.

רן כהן: לכן נזעקתי להעלות את ההצעה הזאת.

רן כהן: המרכז לטיפול בנפגעי הסמים בחיפה פועל מזה 29 שנים וביחידה האמבולטורית הזאת הצליחו לגמול אלפי אנשים לאורך השנים.

רן כהן: כל העובדים שם קיבלו מכתבי פיטורין ונדמה לי שזה לא רק איום אלא הפעלה ממש של סכנת הסגירה.

רן כהן: המשמעות של זה היא שיהיו לנו ברחובות יותר ויותר מכורים לסמים, יותר ויותר פשעים ויותר ויותר קורבנות.

רן כהן: ההתאהבות של האוצר בהפרטה, הגיע הזמן לשים לה סכר ולדעתי הזמן לשים לה סכר הוא כאן.

רן כהן: תודה רבה.

משה שרוני: תודה רבה.

משה שרוני: חברת הכנסת נאדיה חילו, בבקשה.

נאדיה חילו: תודה רבה.

נאדיה חילו: אדוני, אני בטוחה שאדוני כל כך רגיש לסוגיות האלה והוא באמת לא ייתן את ידו לעוולה כזאת.

נאדיה חילו: אני רוצה לחזק את דברי חבר הכנסת רן כהן.

נאדיה חילו: בהפרטה האלמנט המוביל הוא רק רווח כספי וזה לא הולך עם תיקון עוולות ותופעות חברתיות.

נאדיה חילו: במסגרות טיפוליות הגנתיות, שעניינן גם להגן על אוכלוסיות השוליים כל פעם מזווית אחרת – ילדים, נכים ועוד - העקרון המנחה אמור להיות הסתכלות על האדם ולא על הכסף.

נאדיה חילו: צריך לראות את האדם, לראות את שיקומו של האדם, לראות את טובתו של הפרט ואת טובתה של החברה בשיקומו.

נאדיה חילו: לכן, אם האוצר היה עושה חישוב כלכלי רווחי, גם הוא היה מגיע למסקנה שההשקעה במסגרת טיפולית כזאת, שנמצאת בקהילה, היא כדאית.

נאדיה חילו: אדם כזה, שצורך סמים, אם הוא לא נגמל, בסופו של דבר יגיע למעשים פליליים וייפול עול על המדינה ועל בתי הסוהר.

נאדיה חילו: אנחנו יודעים מה היא עלות של אסיר כזה בבית סוהר.

נאדיה חילו: היא פי כמה משיקום אותו אדם וגמילתו מסמים.

נאדיה חילו: זה מדהים אותי.

נאדיה חילו: לא מזמן דנה הוועדה הזאת באותו נושא במסגרת אחרת באום אל-פאחם.

נאדיה חילו: בהחלטה חד משמעית אדוני היושב ראש מנע את הסגירה שלה ומפליאה אותי מדיניות ההפרטה בכל פעם.

נאדיה חילו: אלה מסגרות שאנחנו צריכים להגן עליהן, לתת להן יותר משאבים, לתת יותר נשמה, יותר טיפול ויותר התערבויות.

נאדיה חילו: צריך למנוע את סגירת המקום ואני יודעת שאדוני יעשה הכל.

נאדיה חילו: אני רוצה לברך את חברי הכנסת המציעים.

משה שרוני: תודה.

משה שרוני: פרופ' אלי לוונטל, בבקשה.

פרופ' אלי לוונטל: הנושא מורכב ואני מאד מעריך את הדברים שכולכם אמרתם, כי הם משקפים את תפיסת העולם שלנו היטב.

פרופ' אלי לוונטל: הבעיה היא שכדי למנוע את המהלך הזה צריך להיכנס לדקויות ולהבין מה קורה פה, כי מה שקורה פה מסובך.

פרופ' אלי לוונטל: אני מניח שהדבר הראשון שנציגי משרד הבריאות יאמרו לכם הוא: מה אתם רוצים?

פרופ' אלי לוונטל: זה ממילא מופרט גם היום.

פרופ' אלי לוונטל: גם לי אישית, אחרי 26 שנים בניהול המרכז בחיפה, הוכן מכתב פיטורין בעבודה לשירותי בריאות הציבור בתחום היחידות האמבולטוריות, כי היחידות האמבולטוריות, שמטפלות עם מתדון ותחליפי סם, נמצאות כרגע בסכנת סגירה.

פרופ' אלי לוונטל: עובדי האשפוזיות כבר קיבלו את מכתבי הפיטורין שלהם והם כבר מפוטרים.

רן כהן: כולם?

פרופ' אלי לוונטל: יש אשפוזית אחת שעומדת למכרז.

פרופ' אלי לוונטל: עם האשפוזית הקודמת שעמדה למכרז בבאר-שבע, קרה מה שקרה ואתם יודעים בדיוק איך זה נגמר.

פרופ' אלי לוונטל: אומרים לנו שגם את היחידות האמבולטוריות וגם את האשפוזית בחיפה הפעילה עד היום האגודה לשירותי בריאות הציבור, שהיא, לכאורה, גוף מופרט.

פרופ' אלי לוונטל: אני רוצה להבהיר לחברי הוועדה שהאגודה לשירותי בריאות הציבור, בתחילת דרכה ובשנים שאנחנו התחלנו לעבוד דרכה, היתה חלק אינטגרלי ממשרד הבריאות.

פרופ' אלי לוונטל: רק בשנים האחרונות נעשתה ההפרדה הזאת.

פרופ' אלי לוונטל: דרך אגב, 50% מחברי הנהלת האגודה היו חייבים להיות עובדים משרד הבריאות ויש לנו הרבה מאד מסמכים שמצביעים על זיקה ישירה ביניהם – ההוראות, התקנים וכל הדברים נעשו דרך המשרד ועל ידי המשרד.

פרופ' אלי לוונטל: אומרים שהיום זה בידיים פרטיות ולכן זה יכול להמשיך הלאה להיות בידיים פרטיות.

פרופ' אלי לוונטל: כל חיי תפסתי את עצמי כעובד מערכת משרד הבריאות.

פרופ' אלי לוונטל: כך עבדנו, כך פעלנו, כך ניהלנו את העניינים שלנו.

פרופ' אלי לוונטל: נכון, התקציבים עברו דרך האגודה לשירותי בריאות הציבור, אבל השליטה של המשרד על הנהלים היתה כמעט מוחלטת.

משה שרוני: מה דעתך, פרופ' לוונטל, שנעביר את זה בחזרה למשרד הבריאות?

פרופ' אלי לוונטל: זה מעולם לא היה ישירות במשרד הבריאות, למרות שבאופן מוזר מאד, חלקים אחרים שמשרד הבריאות מפעיל בתחום הסמים הם בתוך משרד הבריאות.

משה שרוני: למה שמשרד הבריאות לא יהיה אחראי ישירות לזה?

פרופ' אלי לוונטל: הפתרון שאתה מציע, שכל המערכת הזאת תופעל ישירות על ידי משרד הבריאות, הוא פתרון מאד מתקבל על הדעת, לדעתי, אבל השאלה היא האם משרד הבריאות במתכונתו הנוכחית יכול להרים את הכפפה הזאת.

משה שרוני: הוא לא צריך להרים את הכפפה.

משה שרוני: זה התפקיד של משרד הבריאות.

משה שרוני: בשביל זה הוא קיים.

פרופ' אלי לוונטל: טענתנו לאורך כל השנים היתה, שהמערכת הזאת שייכת למשרד הבריאות.

פרופ' אלי לוונטל: כל תקן אושר על ידי משרד הבריאות, כל דרגה אושרה על ידי משרד הבריאות וכן הלאה.

פרופ' אלי לוונטל: יש תביעה בבית הדין לעבודה בעניין ואני מניח שהיא תתברר.

פרופ' אלי לוונטל: לקחו 130 עובדים שבמשך שנים צברו ידע ונסיון הן ביחידות האמבולטוריות והן באשפוזית ופטרו אותם.

משה שרוני: הם לא מבינים דבר אחד – שמה שזול הוא יקר ומה שיקר הוא זול.

פרופ' אלי לוונטל: מה שקיים ייסגר ובמקומו יזמים פרטיים יפתחו דברים אחרים, במנותק מהעובדים.

משה שרוני: בקדנציה הזאת זה לא יקרה.

פרופ' אלי לוונטל: אני מאד מקווה.

פרופ' אלי לוונטל: הכנתי לכם מסמך, שמונח כאן על השולחן.

משה שרוני: אנחנו מודים לך.

משה שרוני: למדנו ממנו הרבה דברים.

פרופ' אלי לוונטל: לבקשת עיריית חיפה אני אומר שעיריית חיפה העמידה לרשות הטיפול בנפגעי סמים בחיפה גם את המבנה ברח' הגפן שבו אנחנו עובדים וגם את המבנה ברח' שמן, והם לא גובים שכר דירה, ארנונה או כל דבר אחר.

פרופ' אלי לוונטל: מצב כזה לא יעמוד לרשות אף אלמנט פרטי שיטפל בעניין הזה ונצא עוד יותר ניזוקים.

פרופ' אלי לוונטל: אנחנו מבקשים את הסעד של הוועדה לעצור מהלך, שהוא אפילו לא כלכלי למשרד הבריאות.

פרופ' אלי לוונטל: זה מהלך שרק יפריע לכל המערכת, הוא מיותר לחלוטין ואין בו שום צורך.

פרופ' אלי לוונטל: צריך לסגור עניין בתוך המשרד או עם האגודה ולהמשיך להפעיל את זה כמו שצריך.

פרופ' אלי לוונטל: אני מאד מודה לכם.

משה שרוני: תודה רבה.

משה שרוני: נציג משרד הבריאות בבקשה.

ד"ר יעקב פוליקביץ': נושא ההתמכרויות נמצא תחת אחריותי.

ד"ר יעקב פוליקביץ': אני רוצה להעלות מספר נקודות ולהסיר מסך עשן, שפוזר כאן ואני חושב שהוא מטריד את הנוכחים בחדר.

ד"ר יעקב פוליקביץ': למשרד הבריאות אין כוונה להפסיק את הטיפול במתמכרים ואין כוונה להפסיק את האשפוז של מתמכרים, שזקוקים לגמילה.

ד"ר יעקב פוליקביץ': הוא אינו מסיר את האחריות מהטיפול בהם.

ד"ר יעקב פוליקביץ': האגודה לבריאות הציבור איננה גוף של משרד הבריאות והאגודה מפעילה את המרכזים האלה כספק שירותים של המשרד.

משה שרוני: כמה שנים היא מפעילה את זה?

ד"ר יעקב פוליקביץ': הרבה מאד שנים, אבל היא ספק שירות ולא גוף של משרד הבריאות.

ד"ר יעקב פוליקביץ': עובדי האשפוזיות אינם עובדי משרד הבריאות.

ד"ר יעקב פוליקביץ': הם עובדי האגודה ואין בינינו שום קשר.

ד"ר יעקב פוליקביץ': משרד הבריאות מממן את הטיפול.

ד"ר יעקב פוליקביץ': האגודה פעלה במשך שנים רבות במסגרת פטור ממכרז.

ד"ר יעקב פוליקביץ': קיבלנו הנחיה מהחשב הכללי, ירון זליכה, שאין לתת אוטומטית פטור ממכרז לגופים מפעילים ויש לצאת למכרז פומבי.

ד"ר יעקב פוליקביץ': בהתאם לזה פעל משרד הבריאות ויצא עם מכרז פומבי, שגם האגודה ניגשה אליו.

ד"ר יעקב פוליקביץ': היום האגודה מפעילה בחיפה 14 מיטות אשפוזיות.

ד"ר יעקב פוליקביץ': יצאנו למכרז של 25 מיטות וזכה גוף אחר, שגם אותו אנחנו מכירים ועובדים איתו כבר מספר שנים, שמפעיל תכניות לגמילה מהתמכרויות.

ד"ר יעקב פוליקביץ': לא בחרנו גוף שאין לו נסיון ואין לו ידע.

ד"ר יעקב פוליקביץ': מדובר בבית חולים קרית שלמה, במושב ליד בני ציון.

ד"ר יעקב פוליקביץ': זה לא מוסד גריאטרי אלא מוסד שמשלב בתוכו מספר פעילויות.

ד"ר יעקב פוליקביץ': יש לו גם תכנית, שמופעלת על ידי משרד הבריאות בשילוב משרד הרווחה, שמפעיל שם את תכנית צעדים, שהיא תכנית טיפול המשך למתמכרים אחרי תהליך הגמילה מהשימוש בסמים.

ד"ר יעקב פוליקביץ': אנחנו מכירים את הגוף הזה ומאד מרוצים מדרך הפעולה שלו ומהתוצאות שהוא מביא.

ד"ר יעקב פוליקביץ': נאמר כאן שבמשך כל השנים קבע משרד הבריאות והנחה משרד הבריאות את התקנים, את הסטנדרטים וכו'.

ד"ר יעקב פוליקביץ': כמובן.

ד"ר יעקב פוליקביץ': זהו מוסד שפועל ברישוי משרד הבריאות ולא משנה מי מפעיל אותו וקובע בו את הסטנדרטים, כולל את התקינה שצריכה להיות כדי לקבוע סטנדרט נכון לטיפול באוכלוסיה.

ד"ר יעקב פוליקביץ': אני לא מבין מה הפגיעה בכך שקבענו את הסטנדרטים.

ד"ר יעקב פוליקביץ': נאמר שהמרכזים האלה יפעלו על ידי משרד הבריאות ויילקחו מהאגודה.

ד"ר יעקב פוליקביץ': אני רוצה להדגיש דבר אחד: במשרד הבריאות האנשים האלה לא יקבלו את המשכורות שהם מקבלים היום באגודה וכנראה שכאשר מפעיל את זה גוף פרטי, הוא מסוגל לשלם משכורות הרבה מעבר למשכורות של גוף ציבורי ועדיין לשאת רווחים.

ד"ר יעקב פוליקביץ': אני מאד מופתע מהאמירה הזאת.

משה שרוני: אני לא דן כאן במשכורת או בעלות.

משה שרוני: הנושא אחר לגמרי ואני מבקש שתתייחס לנושא.

ד"ר יעקב פוליקביץ': לגבי האשפוזית שפעלה בבאר-שבע.

ד"ר יעקב פוליקביץ': האשפוזית פעלה על ידי עמותה, העמותה כשלה בניהול כלכלי שלה והיא נסגרה.

ד"ר יעקב פוליקביץ': אף אחד מהמטופלים שם לא נסגר לרחוב ובאותו יום שבו העמותה הודיעה שהיא סוגרת את שעריה, הועברו האנשים למקומות אחרים להמשך טיפול.

ד"ר יעקב פוליקביץ': המכרז החדש יצא ל-25 מיטות באיזור הדרום וניגשו אליו שני יזמים.

ד"ר יעקב פוליקביץ': שניהם לא עמדו בקריטריונים מקצועיים בסיסיים ולכן הם לא זכו.

ד"ר יעקב פוליקביץ': לכן עדיין אין זוכה במכרז של איזור הדרום.

ד"ר יעקב פוליקביץ': אנחנו לא חושבים שאנחנו מציעים טיפול פחות טוב.

ד"ר יעקב פוליקביץ': אנחנו לא מנסים לחסוך כסף כי המכרז נכפה עלינו על ידי האוצר ואנחנו ביצענו את המוטל עלינו בגדר החוק וההוראות שניתנו.

ד"ר יעקב פוליקביץ': זכה יזם שעמד בסטנדרטים המקצועיים ומספר המיטות הוגדל מ-14 ל-25.

משה שרוני: בחיפה?

ד"ר יעקב פוליקביץ': לא, במושב בני ציון.

משה שרוני: אני רוצה בחיפה ולא במקום אחר.

ד"ר יעקב פוליקביץ': זה מכרז שיצא מאיזור רעננה וצפונה משם.

משה שרוני: לא יהיה שום דבר.

משה שרוני: מחיפה לא ייסעו לשום מקום.

ד"ר יעקב פוליקביץ': כשאדם מתאשפז לצורך גמילה, הוא בכל מקרה מנותק ועדיף שהוא יהיה מנותק מהסביבה הטבעית שלו.

נאדיה חילו: אני יכולה להתווכח איתך בנושא ולתת לך נימוקים אחרים, שמראים שיש שיקום קהילתי, במסגרת הקהילה.

ד"ר יעקב פוליקביץ': לא במסגרת האשפוז עצמו.

ד"ר יעקב פוליקביץ': לאחר האשפוז.

משה שרוני: אני אבטל את הטיפול הקהילתי לחולי נפש בגלל הדברים שאמר הדוקטור.

משה שרוני: משרד הבריאות היה מאד רוצה לעשות הפרטה של טיפול לחולי נפש.

ד"ר יעקב פוליקביץ': אני מבדיל בין תהליך האשפוז לתהליך שבא אחריו.

רן כהן: למה שיניתם את גבולות המכרז מנתניה לכפר סבא?

ד"ר יעקב פוליקביץ': כי בישיבת הספקים אחד המציעים, לא זה שזכה, פנה וביקש להרחיב את הגבולות.

משה שרוני: אתם התאמתם את המכרז בהתאם למועמדים שהגישו אותו.

ד"ר יעקב פוליקביץ': ממש לא.

משה שרוני: זה לא מקובל בכלל.

משה שרוני: בבקשה אדוני.

איתן גורני: על פי החוק שחוקקה הכנסת הזאת, הרשות למלחמה בסמים היא הגוף המקצועי העליון, שקובע את המדיניות בכל מה שקשור לסמים במדינת ישראל.

איתן גורני: פרק ב' סעיף 5 קובע שהרשות היא זו שתקבע מדיניות מניעה, טיפול, שיקום, ענישה וכן הלאה.

איתן גורני: בסעיפים אחרים של החוק מעוגן המעמד של הרשות בתחום הזה ונקבעת חובה של המשרדים להתחשב בדיעות ובעמדות של הרשות.

איתן גורני: ברשות שלנו ישנה ועדת טיפול ושיקום, שהיא אחת הוועדות הבכירות ביותר, שהשותפים הכי בכירים בה הם אנשי משרד הבריאות.

איתן גורני: בדרך כלל הם היו יושבי ראש הוועדות והיום יושב ראש הוועדה הוא אדם שיצא עכשיו לגמלאות, ועדיין קשור בטבורו.

איתן גורני: לא נועצו ברשות ולא בוועדת טיפול ושיקום ולא נאמרה לנו מילה עד שהתעורר המשבר.

איתן גורני: כשהתעורר המשבר הבענו את ההסתייגות שלנו בפני מנכ"ל משרד הבריאות ואמרנו כך – אנחנו לא מתנגדים באופן עקרוני להפרטה או למכרז.

משה שרוני: אבל אני מתנגד להפרטה.

איתן גורני: במקום שיש בו חובת מכרז יש גם סעיפים רבים של פטורים ממכרז.

איתן גורני: מי שיקרא את חוק המכרזים יראה שיש ערימה כל כך גדולה של פטורים ממכרז, שמין הדין היה לבדוק ולראות האם אין סיבה לפטור את הנושא הזה ממכרז.

איתן גורני: גם אם עושים מכרז והולכים להפרטה, משווים את התנאים של ההפרטה.

איתן גורני: היו לנו הסתייגויות ובין היתר קיצרו משלושה שבועות לשבועיים את תקופת האשפוז, שזה דבר מהפכני.

איתן גורני: אנחנו טענו תמיד ששלושה שבועות לא מספיקים ופתאום קיצרו לשבועיים בלי להתייעץ איתנו, עם משרד הרווחה או עם גורמים אחרים.

איתן גורני: בנושא הזזת הגבולות לא מקובל על הרשות למלחמה בסמים שצפון יהיה כפר סבא.

איתן גורני: צפון צריך להיות צפון וכפר סבא זה יותר תל-אביב.

איתן גורני: בנושא רצף טיפול – אתה יוצא היום למכרז ובעוד שנה או שנתיים תצא שוב למכרז.

איתן גורני: בכל פעם מטופלים יעברו ממטפל אחד לשני.

איתן גורני: גם אצל רופא רגיל, שמטפל בפציינט, חשוב הרצף ולא מחליפים רופא בקלות.

איתן גורני: כשאתה מדבר על טיפול נפשי, נושא הרצף הטיפולי הוא עוד יותר חשוב ולכן התנגדנו.

איתן גורני: כל העובדים, שרכשו כל כך הרבה ידע, יוצאים לרחוב.

רן כהן: לכמה שנים המכרז הזה?

איתן גורני: לשנתיים.

רן כהן: ובעוד שנתיים יחליפו שוב?

משה שרוני: קוראים לזה פרפטום מובילה.

איתן גורני: השקענו בדברים האלה המון כסף, כסף של המדינה, כסף שלנו.

איתן גורני: השקענו בציוד, במתקנים ועוד, וכל הדברים האלה הולכים לאיבוד.

איתן גורני: כל המנהלים, אנשים שעובדים עשרות שנים, יוצאים לרחוב ובמקומם ייקחו אנשים שהם אולי מאד טובים, אבל אני לא בטוח שהם כל כך טובים כמו האחרים.

איתן גורני: הפרופורציה של המכרז – מדובר על כך שהמחיר הוא 70% מהמכרז, ההיקף והנסיון במתן שירותים מרפאתיים זה רק 5%, נסיון בהפעלת מרפאות לנפגעי סמים הוא 15% ושביעות רצון של משרדים ממשלתיים הוא 10%.

איתן גורני: נאמר כאן שבסעיפים ב' וד', מי שלא מקבל 75%, לא ייכלל, אבל אלה 75% מ-10%, כלומר 7.5 נקודות.

איתן גורני: פירוש הדבר שהמכרז הזה הולך למי שמשלם פחות וכשגוף רוצה להרוויח, זה בא בסופו של דבר על חשבון הקליינטיים.

איתן גורני: היתה לנו ישיבה עם המשנה למנכ"ל משרד הבריאות, בועז לב, וד"ר פוליקביץ' גם השתתף בה.

איתן גורני: ביקשנו לראות מה אפשר לעשות על מנת ששתי האשפוזיות שמדובר בהן, אחת במגזר היהודי והשנייה במגזר הערבי, לא תיסגרנה.

איתן גורני: קיבלנו הבטחה שיבדקו את הנושא בצורה חיובית.

משה שרוני: מתי קיבלתם הבטחה כזאת?

איתן גורני: גם הבוקר, אבל זאת לא הבטחה חד משמעית.

איתן גורני: נאמר לנו שינסו לעשות ככל יכולתם.

משה שרוני: תודה.

משה שרוני: אני רוצה לשמוע את נציג המשטרה.

רפ"ק אריה דהאן: המשמעות של סגירת המרכז הזה היא אסון.

רפ"ק אריה דהאן: מדובר ביותר תחנות סמים.

רפ"ק אריה דהאן: בעבר היתה חלוקת סמים, מה שנקרא מדיקל בתל-אביב, והיו זיופי מרשמים וסחר באדולן.

רפ"ק אריה דהאן: כל שבוע היינו תופסים עשרות אנשים.

משה שרוני: אבל זה לא מעניין את משרד הבריאות.

רפ"ק אריה דהאן: אני מדבר מנקודת הראות שלי ואני נמצא כבר 29 שנים במחלק סמים.

רפ"ק אריה דהאן: אם המקום הזה ייסגר, זה יהיה אסון לעיר חיפה.

רפ"ק אריה דהאן: בשיחה ברחוב עם משתמשים הם אומרים שהם לא יעזבו את חיפה לקבל טיפול, לא לתל-אביב ולא לנתניה.

רפ"ק אריה דהאן: המשמעות של זה היא עוד תחנות סמים בחיפה.

משה שרוני: לא, אתם תוסיפו עוד שוטרים.

רפ"ק אריה דהאן: תהיה עלייה בפשיעה בעשרות אחוזים.

רן כהן: האוצר ישלם לכם ולבתי הסוהר.

רן כהן: יהיו יותר נרקומנים, יותר קורבנות ילדים, העיקר שתהיה הפרטה.

רפ"ק אריה דהאן: זה בומרנג.

משה שרוני: תודה.

משה שרוני: חבר הכנסת אהרונוביץ', בבקשה.

יצחק אהרונוביץ': ידידי, רפ"ק דהאן, סגר את המעגל.

יצחק אהרונוביץ': לא הייתי בתחילת הדיון ולכן אני לא יודע מי שותף למעשה.

יצחק אהרונוביץ': יש כאן דבר שנעשה בחטא וצריך לעצור אותו.

רן כהן: משרד הבריאות ומשרד האוצר.

יצחק אהרונוביץ': למשרד האוצר יש בעיה של כסף ואני לא יודע מה הנימוקים של משרד הבריאות.

רן כהן: אין לו בעיה של כסף.

רן כהן: הוא רוצה לתת את הכסף לאנשים אחרים.

משה שרוני: הם מתנערים מתפקיד שהם צריכים לתת.

יצחק אהרונוביץ': אנחנו צריכים להסתכל על הדברים גם ממבט עינו של המטופל ושל החברה מסביב.

יצחק אהרונוביץ': דיברה הרשות, דיברה המשטרה והם אמרו שהחברה תיפגע.

יצחק אהרונוביץ': האנשים ייפגעו מאחר ואנחנו רואים את סוף התהליך, שבו המטופלים לא יקבלו את הטיפול שהיה מיועד להם עד היום.

יצחק אהרונוביץ': הם הולכים לקבל טיפול אחר, יותר גרוע.

יצחק אהרונוביץ': הולכים להוציא אותם מעירם, שולחים את המטופלים החוצה.

יצחק אהרונוביץ': צריך לעצור את זה.

רן כהן: הם לא יגיעו.

יצחק אהרונוביץ': לכן אני חושב שצריך לעצור את התהליך הזה ולהחזיר את המצב לקדמותו, כפי שהיה.

משה שרוני: תודה רבה.

נאוה מוסקו: אכן, מדובר באשפוז של שבועיים-שלושה, אבל האשפוזית של חיפה הצליחה ליצור סביבה, גלים גלים של מטופלים נקיים שמקושרים אליה ויכולים להוות מודל חיובי עבור המאושפז.

נאוה מוסקו: אלה המדריכים הנקיים שאנשים מכירים מתקופת השימוש שלהם, כמו פואד, אלה המתנדבים הנקיים שבאים לשם כמתנדבים ומלווים, אלה האנשים שעושים הכשרה מעשית בקורס מדריכים למרכזי גמילה ואלה החברים בקבוצה העזרה העצמית NA, ששייכים לקהילות של איזור חיפה והקריות.

נאוה מוסקו: במשך שלושה שבועות אנחנו מצליחים לשלב, להפגיש ולתת את תמונת התקווה בצורה מאד מוחשית.

נאוה מוסקו: יהיה מאד חבל אם אנשי חיפה יהיו מאושפזים באיזור חיפה, גם אם הם לא נוסעים באמצע.

נאוה מוסקו: לגבי אורך האשפוז – אני לא יודעת אם אנשים זוכרים, אבל פעם לא היו מרכזי גמילה בארץ.

נאוה מוסקו: היה אשפוז במשך עשרה ימים בבית חולים פסיכיאטרי.

נאוה מוסקו: התוצאות היו אפסיות ויש גבול לכמה שאפשר לקצר.

נאוה מוסקו: לגבי המכרז עצמו – נכון שאנחנו עובדים במשרד הבריאות, אבל תחום הטיפול בנפגעי סמים הוא תחום ביולוגי פסיכולוגי וחברתי.

נאוה מוסקו: אם נסתכל רק דרך המודל הרפואי, אנחנו הולכים אחורה.

נאוה מוסקו: זה לא רק עניין של רופאים.

נאוה מוסקו: המכרז האמבולטורי מצמצם באופן משמעותי את הדרישה מהזכיין.

נאוה מוסקו: צמצום האפשרות של מרכזים לעשות קבוצות, לתת מגע עם עובדים סוציאליים, ללוות מטופלים למרכזי שיקום תעסוקתי או להשתתף בוועדת החלטה על ילדים בסיכון, הם דברים שאורכים זמן, דורשים צוות ואי אפשר לכווץ את העלויות תוך הסתכלות ביולוגית בלבד.

נאוה מוסקו: תודה.

משה שרוני: תודה רבה.

משה שרוני: בבקשה אדוני.

מיכאל ציקושוילי: שמי מיכאל ואני אחד ממאות המטופלים במרכז לנפגעי סמים בחיפה.

מיכאל ציקושוילי: הגעתי לשם נטול אמון, נטול תקווה, נטול חיים.

מיכאל ציקושוילי: ביקשתי לרכוש אמון, שאני כן יכול להירפא וכן יכול להשתלב בחברה.

מיכאל ציקושוילי: זה לקח מינימום שנה וחצי.

מיכאל ציקושוילי: המטפלת הקלינית שלי והמטפל שלי רדפו אחריי במשך שנה-שנתיים עד שאני אחרי זה החזרתי להם אמון, שכן, באמת אני יכול להפקיד את החיים שלי בידיהם והם יכולים לעזור לי.

מיכאל ציקושוילי: מאז הקמתי משפחה, יש לי ילדה קטנה בכיתה א' ואני חרד לשלומי ולשלום המשפחה שלי.

מיכאל ציקושוילי: היום, כשמשהו קשה לי, האנשים הטובים האלה פנויים בשבילי 24 שעות ביממה.

מיכאל ציקושוילי: אני מרים טלפון ושואל.

מיכאל ציקושוילי: הם מנחים אותי, הם מלמדים אותי.

מיכאל ציקושוילי: איזה אדם פרטי יהיה פנוי בשבילי 24 שעות?

מיכאל ציקושוילי: אני חרד לשלומי ולשלום המשפחה שלי.

מיכאל ציקושוילי: אני מבקש מכם לא להפקיר את החיים שלי.

משה שרוני: תודה רבה.

משה שרוני: בבקשה אדוני.

פרופ' אהוד קליין: יש לנו מסורת של קשר ושיתוף פעולה הדוק עם המרכז לטיפול בנפגעי סמים בחיפה מזה כעשר שנים.

פרופ' אהוד קליין: מבחינה היסטורית הוא עבר לאחריות האגודה לבריאות הציבור, כאשר קודם הוא היה מרכז שהופעל על ידי קופת חולים.

פרופ' אהוד קליין: בעקבות חוק ביטוח בריאות קופת חולים התנערה ממנו.

פרופ' אלי לוונטל: גם זה היה בהסכם בין קופת חולים למשרד הבריאות.

פרופ' אלי לוונטל: קופת חולים ומשרד הבריאות היו אותו הדבר, פחות או יותר, לפני כשלושים שנה, כשהתחלנו לעבוד.

פרופ' אהוד קליין: מלבד הדברים הרבים והטובים, שהזמן לא מאפשר לומר כאן על פעילות המרכז הזה, מבחינה מקצועית, אני רוצה לחדד מספר נקודות.

פרופ' אהוד קליין: ראשית, רצף הטיפולים – בכל טיפול בבעיה כרונית, בוודאי בבעיה מורכבת כבעיית הסמים, נושא הרצף הטיפולים, שהאשפוז הוא אפיזודה קצרה בו, הוא קרדינלי.

פרופ' אהוד קליין: בלי תכנון מיוחד של הרשויות המקומיות אלא יותר בגלל פעולת האנשים בשטח, נוצר כאן מבנה נכון של רצף טיפולי, שהמכרז הזה הולך לפרק אותו.

פרופ' אהוד קליין: זה לא שבא מישהו ואמר: איך ניקח גורמים שעובדים בנפרד ונקבץ אותם לרצף טיפולי, אלא בא מישהו והורס רצף טיפולי קיים.

פרופ' אהוד קליין: צריך להבין, לוקחים מסגרת שנטועה בתוך מסגרת של טיפול אמבולטורי, בתוך קשר קהילתי עם חולים, מפרקים אותה, אומרים: החולים ייסעו מאה קילומטר דרומה כדי להיות שבועיים בגמילה, ואחר כך יחזרו.

פרופ' אהוד קליין: שתי המסגרות לא ידברו אחת עם השנייה וכל הרצף הטיפולי ייהרס.

משה שרוני: אחר כך הוא יהיה בטיפול נפשי.

פרופ' אהוד קליין: יתרה מזאת, יש כאן מתכון שאפשר לראות דינמיקה מסוכנת שלו.

פרופ' אהוד קליין: נאמר קודם על ידי חבר הכנסת רן כהן שלא יבואו לשם ואני באמת חושב שאנשים מהאיזור שהיו צריכים להתאשפז, לא יגיעו.

פרופ' אהוד קליין: מה יקרה בעוד שנתיים?

פרופ' אהוד קליין: משרד הבריאות יראה סטטיסטיקה, שביחידות האלה יש תת תפוסה, בסך הכל 30%-40% מהמיטות תפוסות ובמכרז הבא אפשר יהיה לצמצם או להגיד שבכלל לא צריך יחידה אשפוזית.

פרופ' אהוד קליין: יש פה דינמיקה שתוביל לכך, שבאופן מלאכותי, היחידות האלה כאילו תחדלנה מלהצדיק את עצמן וזאת טעות.

פרופ' אהוד קליין: יש עבודות מדעיות שמעידות על כך שכאשר גמילה נעשית מחוץ לסביבת החיים של המטופל, הסיכוי שלה להצליח הרבה יותר קטן.

פרופ' אהוד קליין: לא רק הרצף הטיפולי אלא גם ההקשר השונה, מקום שלא נטוע בסביבת החיים של המטופל, מקטין מאד את הסיכויים להצליח.

פרופ' אהוד קליין: כל המהלך, שהוא כאילו רק טכני ומה זה משנה אם ייסעו עוד 30-40 קילומטר, הוא מהלך הרבה יותר משמעותי מבחינת הסיכוי להצלחת הטיפול.

פרופ' אהוד קליין: אחרי המלחמה מדברים על הצורך לחזק את איזורי הצפון, הדרום והפריפריה.

פרופ' אהוד קליין: והנה כאן עושים חיזוק מוזר מאד, מורידים את הצפון למרכז.

פרופ' אהוד קליין: זאת דרך חדשה לחיזוק הצפון.

יואב בן-ארצי: לא דיברו על שלב ראשון, לפני שמתחילים את הרצף הטיפולי.

יואב בן-ארצי: כשאדם מגיע לאשפוזית הוא אמור לעבור בדיקות, למסור אותן ולבוא לראיון.

יואב בן-ארצי: המקום הזה לא נמצא בבני ציון אלא בלב פרדסים, שבעה קילומטר מהכביש הראשי.

יואב בן-ארצי: אני שואל מי חשב על המטופלים כשקבעו את המיקום הזה, גם מבחינת עלויות כספיות, גם מבחינת הנגישות.

יואב בן-ארצי: הם אמורים להגיע לפחות פעמיים עד שהם מתאשפזים שם.

יואב בן-ארצי: מי יסיע אותם?

יואב בן-ארצי: מי יביא אותם?

יואב בן-ארצי: מי ישלם עבורם?

משה שרוני: שר האוצר יביא אותם באופן אישי.

רן כהן: זה ממש אבסורד.

יואב בן-ארצי: אני מכיר את המקום והוא עובד נפלא.

יואב בן-ארצי: אין לי שום דבר נגד המקום.

יואב בן-ארצי: אני מכיר את האשפוזית וגם היא עובדת נפלא, אבל אני שואל מי דואג למטופלים האומללים, סליחה על הביטוי, שאמורים לשלם הרבה כסף כדי להגיע לכרמיאל ומכל הצפון כדי להגיע לשם?

יואב בן-ארצי: מי יעזור להם להגיע מהכביש הראשי, כשהם נמצאים במצב של שימוש על כל הרמות שלו, החל ממסטוליות וצלילה מוחלטת ועד למצב של סחיות?

יואב בן-ארצי: אני מכיר טוב את המקום ובנסיעה מורכב להגיע אליו, שלא לדבר על הליכה.

יואב בן-ארצי: מבחינתי זה ערך חשוב מאד.

יואב בן-ארצי: נגישות השירות למטופלים הוא דבר חשוב במסגרת איכות השירות.

משה שרוני: תודה.

משה שרוני: האוצר, בבקשה.

יובל פרידמן: אנשי החשב הכללי הוזמנו אבל הם ביקשו לדחות את הדיון.

יובל פרידמן: אני מבין שזה לא התאפשר.

משה שרוני: למה לדחות את הדיון?

משה שרוני: אתם תתרגלו לכך שכאשר אני קובע דיון, הפקידים יתפנו מכל הדברים ויבואו לכאן לדיון.

משה שרוני: לא הפקידים יקבעו לי מתי תתקיים הישיבה.

יובל פרידמן: אם אני מבין נכון, הדיון עוסק גם בעניין המקצועי וצריך לזכור שמדובר גם על כספי ציבור.

יובל פרידמן: בעניין המקצועי, ואני לא צריך להגיד את זה, משרד הבריאות הוא הגורם שיש לו גם הסמכות וגם האחריות.

יובל פרידמן: אני לא מבין איך אפשר לדבר בתחילת הדיון על כך שייקחו את השירות ויעבירו אותו למשרד הבריאות, זה בסדר, אבל לפקח על השירות משרד הבריאות לא יודע.

יובל פרידמן: במשרד הבריאות יש אנשים שלא צריכים את ההגנה שלי.

משה שרוני: יכול להיות שיש שם אנשים שלא מבינים.

משה שרוני: תתפלא.

משה שרוני: גם אצלכם באוצר יש אנשים שלא מבינים.

יובל פרידמן: ככל שהדבר נוגע להפעלת מכרז, נכון, הדבר הוצא למכרז כדי לנהל נכון יותר את כספי הציבור.

יובל פרידמן: צריך לפקח גם על סטנדרט כדי לא לגרום למצב שבו הספק יראה מול העיניים רק את הרווח וישכח את הדבר העיקרי.

משה שרוני: אבל המכרז צריך להיות היכן שיש אשפוזית ולא במקום אחר.

יובל פרידמן: השאלה איפה זה יהיה ובאיזה סטנדרטים תיקבע על ידי אנשי מקצוע מצוינים, שישנם במשרד הבריאות, וזה התפקיד שלהם.

חיים מהל: אם יש אשפוזית למרכז ביפו, את הצפוני תשים בכפר סבא ואת הדרומי בבת ים?

יובל פרידמן: שאלת הנגישות היא שאלה רלוונטית.

יובל פרידמן: גם בחוק בריאות ממלכתי אחד העקרונות החשובים הוא שאלת הטיפול הרפואי עם נגישות ראויה, אבל לשם כך יש אנשי מקצוע שיכולים לקבל החלטה עם כל מגוון הדיעות.

משה שרוני: יש אנשי מקצוע יותר טובים במדינת ישראל מאלה שישנם במשרד הבריאות.

משה שרוני: אל תחשוב שכל אנשי משרד הבריאות הם הכי מבינים.

משה שרוני: פרופ' לוונטל לא מומחה?

משה שרוני: הוא לא מבין שום דבר?

יובל פרידמן: לא אמרתי שאנשי משרד הבריאות הם האנשים הכי מקצועיים שיש, אבל אמרתי שהם אנשים מקצועיים ולהם יש גם את הסמכות ובעיקר את האחריות.

רן כהן: המחוקק נתן את הסמכות גם לרשות למלחמה בסמים.

משה שרוני: אין מחלוקות, יש חוק.

משה שרוני: אתם עברתם כאן על החוק.

יובל פרידמן: יש מחלוקות מקצועיות בין גורמים וזה לגיטימי.

יובל פרידמן: יש גם דרכים לפתור אותן.

פרופ' אלי לוונטל: לא, זה לא לגיטימי.

פרופ' אלי לוונטל: יש חוק.

פרופ' אלי לוונטל: החוק קבע אצל מי נמצאות האחריות והסמכות.

רן כהן: מאחר ואני הייתי אחד המחוקקים של החוק, אני יודע שזה לא היה כהרף עין.

יובל פרידמן: מכיוון שאני נציג אגף התקציבים מאד חשוב לי להדגיש שנושא הגמילה מסמים תוגבר באופן מאד משמעותי בשנה האחרונה, גם תקציבית.

יובל פרידמן: משרד הבריאות ראה בזה בתוך מסגרת סדרי העדיפויות שלו משהו מאד חשוב.

משה שרוני: רק לנושא הגמילה מסמים, אם אני זוכר נכון, נוספו 9 מיליון שקל, שהם סכום לא מבוטל.

שבתאי לויט: יש 16 מיטות שלא מתפקדות כבר שנה.

שבתאי לויט: לאן הכסף הלך?

רן כהן: הקציבו, אבל זה עדיין לא אומר שהוצאו.

משה שרוני: אתה לא מבין שהתקציב במדינת ישראל קשיח?

משה שרוני: אם לא מוציאים הכל, הכסף חוזר לאוצר.

משה שרוני: זה מכרז חובבני כי זליכה רצה מכרז.

משה שרוני: זליכה לחץ על משרד הבריאות.

יובל פרידמן: אם החשב הכללי חושב שלנהל יותר נכון את כספי הציבור זה באמצעות מכרז.

יובל פרידמן: ..

משה שרוני: החשב הכללי לא יודע איך לנהל את זה.

רן כהן: מה הוא מבין בזה?

רן כהן: הוא בא לשאול מישהו?

רן כהן: הוא קבע.

רן כהן: אתה יודע כמה שטויות הוא עושה בדברים אחרים?

יובל שפירא: חשוב שהדיון הזה לא יזלוג למעמד של עובדי האגודה לבריאות הציבור.

יובל שפירא: זה נושא שנדון בבית המשפט ואני חושב שזה דבר שכדאי להשאיר לגורמים האלה להכרעה.

פרופ' אלי לוונטל: אתה מבין שעד שייגמרו הדיונים המשפטיים אלפי מטופלים יעופו לרחוב?

משה שרוני: נביא אותם למשרד האוצר ולמשרד הבריאות, שיישבו שם.

פרופ' אלי לוונטל: במרכזי הטיפול בתחליפי סם מטופלים נכון להיום כ-3,000 איש.

פרופ' אלי לוונטל: אגב, בארץ אין היום 12,500 מכורים לסמים, המספרים יותר קרובים ל-40,000.

פרופ' אלי לוונטל: העובדים האלה הם עובדי האגודה לשירותי בריאות הציבור.

פרופ' אלי לוונטל: האגודה הזאת הודיעה לנו שבינואר היא מפסיקה להפעיל את המרכזים.

ד"ר יעקב פוליקביץ': אתה רק לא מציין שיש משא ומתן עם האגודה.

ד"ר יעקב פוליקביץ': אל תתעלם מזה.

פרופ' אלי לוונטל: אני לא זורה חול בעיניים ולא נדבר על זה.

רן כהן: העימות הזה הוא הדבר הכי מוזר שאני רואה.

פרופ' אלי לוונטל: בהחלט תיתכן אפשרות שאם המשא ומתן בין משרד הבריאות לבין האגודה לשירותי בריאות הציבור לא יעלה יפה, בעוד חודש-חודש וחצי המרכזים האלה ייסגרו ולמטופלים האלה לא יהיה לאן ללכת.

פרופ' אלי לוונטל: אין פה חוכמות.

פרופ' אלי לוונטל: אולי ימצאו להם פתרונות באמצעות חלוקת מרשמים, ששוב יציפו את השוק במתדון.

פרופ' אלי לוונטל: זה מה שיכול לקרות תוך חודש וחצי-חודשיים אם לא יסגרו עניין עם האגודה.

פרופ' אלי לוונטל: האגודה לא מוכנה לסגור עניין כמו שהמשרד רוצה.

פואד חג'אב: אני נקי 14 וחצי שנים ואני רוצה לומר מה קורה לי מאז שקראתי בעיתון על כך שנתנו את האשפוזית למקום שיש לו נסיון.

פואד חג'אב: אין לו נסיון.

פואד חג'אב: המקום הזה עובד עם הומלסים ועם נרקומנים שעדיין לוקחים מתדון ועובד עם אלכוהוליסטים.

פואד חג'אב: אין לו נסיון עם נרקומנים שרוצים להיגמל.

פואד חג'אב: המקום הזה מיועד להומלסים ולאנשים שמקבלים מתדון ואין להם איפה לגור.

פואד חג'אב: אין לו נסיון לקחת נרקומן שרוצה להיגמל, שיש לו בית.

פואד חג'אב: אני רוצה להגיד מה המרכז בחיפה עשה לכל הצפון.

פואד חג'אב: בשנת 92', כשעליתי לאשפוזית ונגמלתי, המרכז הזה נתן לנו חדר למטה כדי להתחיל לקיים את ה-NA.

פואד חג'אב: עם ה-NA פנינו בשנת 93' לראש עיריית חיפה, עמרם מצנע, שנתן לנו מקלט בשדרות הציונות.

פואד חג'אב: הוא נתן לנו עוד חדר בביתנו.

פואד חג'אב: כל הנגמלים באיזור חיפה לא רק שומרים על עצמם אלא במיוחד גם על כל הילדים.

פואד חג'אב: הרשות למלחמה בסמים שלחה אותנו לקורס להסברה ולמניעה.

פואד חג'אב: אנחנו הולכים לבתי ספר ועושים את זה כדי למנוע מהילדים לעשות את הטעויות שאנחנו עשינו בילדים.

פואד חג'אב: אנחנו תומכים בנרקומנים ומושכים אותם אלינו, למגרש שלנו.

פואד חג'אב: ממשיכים לעשות את הנקיון בחיפה.

פואד חג'אב: מחיפה יצא ה-NA לכל הצפון – למוצקין, לקרית אתא, לטבריה, לעפולה.

פואד חג'אב: כל זה יצא מחיפה והבסיס של זה במרכז הגפן.

פואד חג'אב: אתם רוצים ללכת ולעקור את זה מחיפה.

פואד חג'אב: אם לא יהיה לנו את זה בחיפה, זאת סכנה לכל הציבור.

פואד חג'אב: אתם לא פוגעים רק בנרקומנים כי הנרקומן יפגע בכל מי שבא מולו כדי להשיג את הסם שלו.

משה שרוני: תודה רבה.

משה שרוני: החלטת הוועדה: הוועדה תובעת ממשרד הבריאות לבטל לאלתר את המכרז להפרטת המרכזים האמבולטוריים והמרכזים האשפוזיים בצפון ובדרום.

משה שרוני: לדעת הוועדה הפרטת השירות באמצעות המכרזים אחת לשנתיים תפגע ברצף הטיפולי של המכורים לסמים, תפגע במטפלים ותפקיר את המכורים לסם בידיים פרטיות, שכל מטרתם היא להפיק רווחים כלכליים מהפעלת המרכזים.

משה שרוני: הוועדה תובעת ממשרד הבריאות לשבת לאלתר עם האגודה לבריאות הציבור והרשות למלחמה בסמים, להתוות מדיניות להפעלת המרכזים האמבולטוריים והמרכזים האשפוזיים בצפון ובדרום.

משה שרוני: תודה רבה לכם.